4 Ge manaba+ a Juda le a Benjamini a ekwa gore bao ba boilego bothopša+ ba agela Jehofa Modimo wa Isiraele tempele, 2 gateetee a ya go Serubabele+ le dihlogo+ tša mašika a botatago bona a re go bona: “Anke re ageng le lena;+ le rena re tsoma Modimo wa lena+ gomme re be re dutše re mo direla dihlabelo go tloga mehleng ya Esara-hadoni+ kgoši ya Asiria yo a re tlišitšego mo.”+ 3 Lega go le bjalo, Serubabele, Jeshua+ le dihlogo+ ka moka tša mašika a botatago bona tša Isiraele ba re go bona: “Le ka se age le rena ntlo ya Modimo wa rena,+ rena re tla agela Jehofa Modimo wa Isiraele ntlo, go ya kamoo Kgoši Korese,+ kgoši ya Peresia a re laetšego ka gona.” 4 Batho ba naga yeo ba be ba fetša batho ba Juda matla+ le go ba nyemiša moko gore ba lese go aga,+ 5 ba thwala+ baeletši gore ba gakantšhe morero wa bona mehleng ka moka ya Korese kgoši ya Peresia go ba go fihla nakong ya ge go buša Dario+ kgoši ya Peresia. 6 Mathomong a pušo ya Ahasiwerosi, ba ile ba ngwala lengwalo la go latofatša+ badudi ba Juda le ba Jerusalema. 7 Mehleng ya Arithasasitha, Bishilama, Mithiredathe, Tabeele le badirišani ba gagwe ka moka le bona ba ile ba ngwalela Arithasasitha kgoši ya Peresia lengwalo leo le bego le fetoletšwe ka Searama gomme le ngwadilwe ka ditlhaka tša Searama.+ 8 Rehuma mohlankedi yo mogolo wa mmušo le Shimishai wa mongwadi ba ile ba ngwalela kgoši Arithasasitha lengwalo le le latelago leo le latofatšago Jerusalema: 9 Le rometšwe ke Rehuma+ mohlankedi yo mogolo wa mmušo le Shimishai wa mongwadi le badirišani ba bona ka moka, baahlodi le babuši ba banyenyane bao ba lego ka mošola wa Noka ya Eforate,+ bangwaledi,+ batho ba Ereke,+ ba Babilona+ le badudi ba Susa,+ ke gore Baelama,+ 10 le ditšhaba ka moka+ tšeo Asinapara yo mogolo le yo a hlomphegago+ a di išitšego bothopša gomme tša dula metseng ya Samaria+ le metseng e mengwe ya ka mošola wa Noka,*——. 11 Tša lengwalo leo ba le rometšego šidi: “Kgoši Arithasasitha,+ rena bahlanka ba gago, banna ba lego ka mošola wa Noka ya Eforate re re: 12 Anke kgoši e tsebe gore Bajuda bao ba tlilego mo go rena ba etšwa go wena ba tlile Jerusalema. Ba aga motse wa borabele le o mobe gomme ba fetša go aga merako+ le go lokiša metheo ya wona. 13 Anke kgoši e tsebe gore ge motse wo o ka agwa lefsa gomme merako ya wona ya fetšwa, ba ka se ntšhe lekgetho,+ sebego+ le motšhelo wa tsela gomme seo se tla dira gore dikgoši di lobe matlotlo.+ 14 Ka ge re fepša ka tša ka mošate,* ga go botse gore re lebelele ge kgoši e senyetšwa, ke ka baka leo re rometšego lengwalo le gore re tsebiše kgoši, 15 gore go nyakišišwe pukung ya dipego+ ya bagologolo ba gago. Pukung yeo ya dipego o tla hwetša gore motse woo ke wa borabele e bile o lobiša dikgoši le dilete gomme go wona go be go na le bafetogedi go tloga kgale. Ke ka lona lebaka leo motse wo o ilego wa šwalalanywa.+ 16 Re tsebiša kgoši gore ge motse wo o ka agwa lefsa gomme merako ya wona ya fetšwa, le wena o ka se sa hwetša selo go tšwa ka mošola wa Noka ya Eforate.”+ 17 Kgoši ya romela lentšu go Rehuma+ mohlankedi yo mogolo wa mmušo le Shimishai wa mongwadi le badirišani ba bona+ ka moka bao ba bego ba dula Samaria gotee le bohle bao ba bego ba le ka mošola wa Noka ya Eforate, ya re: “Madume!+ 18 Tsebang gore lengwalo leo le re rometšego lona ke le baletšwe gabotse kudu. 19 Ke ntšhitše taelo gomme bona ba nyakišišitše,+ ba hwetša gore motse woo go tloga mehleng ya kgale ke wona o bego o tsogela dikgoši matla e bile ke wa borabele le bofetogedi.+ 20 Go be go na le dikgoši tše matla+ Jerusalema tšeo di bego di buša ka mošola ka moka wa Noka ya Eforate+ gomme di be di ntšhetšwa lekgetho, sebego le motšhelo wa tsela.+ 21 Laelang bannatia bao gore ba emiše go aga, gore motse woo o se ke wa agwa lefsa go fihla ke ntšha taelo. 22 Le kgonthišege gore ga le dire phošo tabeng ye, gore dikgoši di se lobe matlotlo a mantši.”+ 23 Ka morago ga ge lengwalo la kgoši Arithasasitha le baletšwe Rehuma+ le Shimishai+ wa mongwadi le badirišani ba bona,+ bona ba ile ba kitimela Jerusalema go Bajuda gomme ba ba thibela ba ba swaretše dibetša.+ 24 E bile ka yona nako yeo moo mošomo wa go agwa ga ntlo ya Modimo yeo e bego e le kua Jerusalema o ilego wa leswa; wa leswa go fihlela ngwageng wa bobedi wa pušo ya Dario+ kgoši ya Peresia.